[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.10.2005

KOM(2005) 526 endelig

1992/0449 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS DIREKTIV om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (optisk stråling) (19. særdirektiv i henhold til artikel 16, stk. 1, i direktiv 89/391/EØF)

OM ÆNDRING AF KOMMISSIONENS FORSLAGi henhold til EF-traktatens artikel 250, stk. 2

1992/0449 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS DIREKTIV om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (optisk stråling) (19. særdirektiv i henhold til artikel 16, stk. 1, i direktiv 89/391/EØF)

1. BAGGRUND

Kommissionen sendte den 8. februar 1993 ovennævnte forslag til direktiv med hjemmel i traktatens artikel 118 A (nu artikel 137) til Europa-Parlamentet og Rådet (KOM(1992) 560 endelig – 1992/0449 (COD)).

Det Europæiske Økonomiske og Sociale Udvalg afgav udtalelse den 30. juni 1993. Regionsudvalget meddelte ved skrivelse af 13. januar 2000, at der ikke ville blive afgivet udtalelse.

Europa-Parlamentet vedtog en udtalelse ved førstebehandlingen den 20. april 1994.

Kommissionen godkendte 23 af de 24 ændringsforslag om optisk stråling, som Parlamentet havde fremsat. Kommissionen fremlagde et ændret forslag den 8. juli 1994.

Rådet vedtog enstemmigt sin fælles holdning den 18. april 2005.

Europa-Parlamentet vedtog 22 ændringsforslag til Rådets fælles holdning ved andenbehandlingen den 7. september 2005.

I denne udtalelse gøres der rede for Kommissionens holdning til Europa-Parlamentets ændringsforslag, jf. EF-traktatens artikel 251, stk. 2, tredje afsnit, litra c).

2 . FORMÅLET MED FORSLAGET

Det oprindelige forslag var baseret på traktatens artikel 118 A (nu artikel 137) og er udformet som et særdirektiv i henhold til artikel 16, stk. 1, i rammedirektiv 89/391/EØF.

Forslaget tager sigte på at beskytte arbejdstagernes sundhed og sikkerhed i forbindelse med eksponering for risici på grund af fysiske agenser. Forslaget omfatter fire fysiske agenser: støj (risici for hørelsen), vibrationer (risici for hånd, arm og hele kroppen), elektromagnetiske felter og optisk stråling (sundhedsrisici som følge af induktionsstrøm i kroppen, stød- og forbrændingsfare og optagelse af varmeenergi).

Bestemmelserne vedrørende vibrationer, elektromagnetiske felter og optisk stråling er nye, mens bestemmelserne vedrørende støj allerede var omfattet af Rådets direktiv 86/188/EØF.

Rådet har valgt en tilgang, hvor der er fokus på ét af disse elementer ad gangen startende med vibrationer.

Alle delegationerne og Kommissionen accepterede at behandle forslaget skridt for skridt, hvilket ikke udelukker de øvrige dele af Kommissionens forslag, som stadig er til behandling i Rådet med henblik på kommende drøftelser.

Hvad angår de første tre fysiske agenser, vibrationer, støj og elektromagnetiske felter, har Europa-Parlamentet og Rådet vedtaget tre direktiver, nemlig 2002/44/EF, 2003/10/EF og 2004/40/EF. Dette forslag er fjerde del af den overordnede tilgang, som Rådet har valgt at følge, dvs. at behandle hver enkelt fysiske agens i et særskilt direktiv [1].

3 . KOMMISSIONENS UDTALELSE OM PARLAMENTETS ÆNDRINGSFORSLAG

3.1. Sammenfatning af Kommissionens holdning

Kommissionen kan acceptere alle Europa-Parlamentets ændringsforslag i deres helhed, undtagen ændringsforslag 5. Den mener, at 9 af ændringsforslagene (1, 2, 3, 6, 8, 9, 10, 11 og 12) kan supplere og forbedre den fælles holdning og udbygger den fælles holdnings bestemmelser om sundhedskontrol; den mener også, at det bliver lettere at nå frem til et kompromis i løbet af kort tid, hvis de 2 øvrige ændringsforslag (4 og 13) accepteres. Med hensyn til de 10 resterende ændringsforslag, som tager sigte på at udelukke risici, der skyldes, at arbejdstagerne udsættes for naturlige strålingskilder (20, 22, 23, 25, 26, 28, 29, 30, 31 og 32), fra den fælles holdning, finder Kommissionen, at den bør imødekomme Parlamentets ønsker, men fremhæver samtidig, at arbejdstagere, som udsættes for risici, der skyldes naturlige optiske strålingskilder (hovedsagelig solen), på den måde udelukkes fra at drage nytte af direktivet.

3.2. Parlamentets ændringsforslag ved andenbehandlingen

3.2.1. Godkendte ændringsforslag

3.2.1.1. Ændringsforslag 1 ("henvisning til forebyggelse og tidlig opdagelse af sundhedsskadelige virkninger") (Betragtning 4 a, ny)

Ændringsforslaget præciserer direktivets mål for arbejdstagernes sundhed og anfører, at det er nødvendigt at fokusere på forebyggelse og tidlig opdagelse. Teksten ligger tættere op ad Kommissionens oprindelige forslag end den fælles holdning. Kommissionen accepterer derfor ændringsforslaget.

3.2.1.2. Ændringsforslag 2 ("præcisering af omstændighederne omkring opstilling af minimumsforskrifter”) (Betragtning 5)

Kommissionen accepterer ændringsforslaget, som kræver, at der anvendes indikativ i stedet for konditionalis i en sætning, hvor der mindes om, at direktivet ikke må (i stedet for " kan ") berettige til tilbageskridt i forhold til de nuværende forhold i de enkelte medlemsstater.

3.2.1.3. Ændringsforslag 3 ("overensstemmelse med "produktdirektiverne"”) (Betragtning 11)

Ændringsforslaget tilføjer en præcisering til betragtningen, hvor det hedder, at det ikke er nødvendigt for arbejdsgiver at gentage de målinger, som fabrikanter af udstyr, der producerer optisk stråling, allerede har foretaget, for at foretage en risikovurdering, forudsat at udstyret vedligeholdes korrekt og regelmæssigt. Denne præcisering er nyttig og accepteres af Kommissionen.

3.2.1.4. Ændringsforslag 4 ("Kommissionen udarbejder en praktisk vejledning") (Betragtning 13 a (ny))

I henhold til ændringsforslaget er det nødvendigt at udarbejde en praktisk vejledning for at hjælpe arbejdsgiver til bedre at forstå de tekniske bestemmelser i direktivet, og Kommissionen opfordres til at udarbejde en sådan. Kommissionen kan acceptere dette ændringsforslag, selvom det ikke forekommer at være i overensstemmelse med den interinstitutionelle overenskomst om fælles retningslinjer for EF-lovgivningens affattelse (jf. også ændringsforslag 13), med det formål lettere at nå frem til et kompromis i løbet af kort tid.

3.2.1.5. Ændringsforslag 6 ("foranstaltninger, som skal træffes, hvis der er mulighed for overskridelse af eksponeringsgrænseværdierne") (Artikel 5, stk. 2, indledning)

Ændringsforslaget understreger, hvor vigtigt det er med den foranstaltning, der skal træffes, hvis vurderingen af de risici, som arbejdstagerne kan blive udsat for, viser en mulighed for overskridelse af eksponeringsgrænseværdierne. Kommissionen accepterer ændringsforslaget.

3.2.1.6 Ændringsforslag 8 ("henvisning til forebyggelse og tidlig opdagelse af sundhedsskadelige virkninger og foranstaltninger til helbredskontrol") (Artikel 8, stk. 1)

Ændringsforslaget præciserer direktivets mål for arbejdstagernes sundhed og anfører, at det er nødvendigt at fokusere på forebyggelse og tidlig opdagelse. Det forenkler i øvrigt den del af stykket, som vedrører de bestemmelser, der har til formål at sikre passende helbredskontrol. Kommissionen accepterer derfor ændringsforslaget.

3.2.1.7 Ændringsforslag 9 ("præcisering af helbredskontrol") (Artikel 8, stk. 1 a (nyt))

I ændringsforslaget præciseres det, at helbredskontrollen af arbejdstagere, som udsættes for de risici, direktivet omhandler, skal foretages af kvalificeret og godkendt personale i overensstemmelse med national lovgivning og praksis. Ændringsforslaget er i overensstemmelse med rammedirektivets ånd og accepteres af Kommissionen.

3.2.1.8 Ændringsforslag 10 ("styrkelse af de bestemmelser, der skal sikre, at sundhedsmyndigheden har adgang til resultaterne af risikovurderingen") (Artikel 8, stk. 2)

I ændringsforslaget præciseres, at en arbejdsgiver også skal sikre sundhedsmyndigheder med ansvar for sundhedstilsyn adgang til resultaterne af den risikovurdering, som han har gennemført i henhold til rammedirektiv 89/391 og direktivforslagets artikel 4, når det er relevant for sundhedstilsynet. Herved skabes større sammenhæng i de bestemmelser om helbredskontrol, der er indført for arbejdstagere, som eksponeres for de risici, direktivforslaget omhandler. Derfor accepterer Kommissionen ændringsforslaget.

3.2.1.9 Ændringsforslag 11 ("en arbejdstager skal have mulighed for at få foretaget en lægeundersøgelse i visse tilfælde, bl.a. i tilfælde af en eksponering over grænseværdierne") (Artikel 8, stk. 3)

Ændringsforslaget indfører en pligt til at give en arbejdstager, som eksponeres for de risici, direktivforslaget omhandler, mulighed for at få foretaget en lægeundersøgelse i visse tilfælde, bl.a. når en eksponering over grænseværdierne konstateres. Kommissionen går ind for en effektiv overvågning af arbejdstagernes sundhed og har altid slået til lyd for at give en arbejdstager mulighed for at få foretaget en lægeundersøgelse i de i artikel 8 omhandlede tilfælde og accepterer ændringsforslaget.

3.2.1.10 Ændringsforslag 12 ("præcisering af omfanget af Kommissionens vurdering af de rapporter om direktivets gennemførelse, som medlemsstaterne skal forelægge for Kommissionen hvert femte år") (Artikel 8, stk. 3, indledning)

I ændringsforslaget præciseres, hvilket område der skal dækkes af de oplysninger, som Kommissionen sender til Parlamentet, Rådet, Det Europæiske Økonomiske og Sociale Udvalg og Det Rådgivende Udvalg for Sikkerhed og Sundhed på Arbejdspladsen hvert femte år. Oplysningerne skal vedrøre indholdet af rapporterne fra medlemsstaterne, vurderingen af disse rapporter og vurderingen af den udvikling, der er sket på det pågældende område. Kommissionen er af den opfattelse, at ændringsforslaget gør teksten klarere og accepterer derfor ændringsforslaget.

3.2.1.11 Ændringsforslag 13 ("Kommissionens udarbejdelse af en praktisk vejledning") (Artikel 12a (ny))

Ifølge dette ændringsforslag pålægges Kommissionen at udarbejde en praktisk vejledning for at hjælpe arbejdsgivere til bedre at forstå direktivets tekniske bestemmelser. Kommissionen kan acceptere ændringsforslaget, selvom det ikke synes at være i overensstemmelse med den interinstitutionelle overenskomst om fælles retningslinjer for EF-lovgivningens affattelse (jf. også ændringsforslag 4) ud fra et ønske om at fremme muligheden for hurtigt at nå til et kompromis.

3.2.1.12 Ændringsforslag 20 og 28 (Artikel 4, stk. 3), 23 og 31 (Artikel 5, stk. 3) ("udeladelse af henvisningen til risikovurdering i tilfælde af eksponering for naturlige kilder")

Kommissionen har noteret sig, at Parlamentet ikke ønsker, at risici i forbindelse med arbejdstageres eksponering for naturlige kilder til optisk stråling indgår i forslagets anvendelsesområde. Dette ændringsforslag består i tilpasning af teksten i den omhandlede artikel for at tage hensyn til denne beslutning. Kommissionen forstår Parlamentets argumenter og kan derfor acceptere disse ændringsforslag. Kommissionen ønsker imidlertid at minde om, at accepten af ændringsforslaget ikke betyder, at den er af den opfattelse, at eksponering for naturlige kilder til optisk stråling ikke udgør en risiko for arbejdstagere, der har udendørs aktiviteter.

3.2.1.13 Ændringsforslag 22 og 30 (Artikel 4, stk. 1), ændringsforslag 29 (Artikel 4, stk. 4), ændringsforslag 25 og 32 (Artikel 6, indledning og litra c)) ("udeladelse af henvisningerne til naturlige kilder til optisk stråling og tilføjelse af henvisning til kunstig optisk stråling")

Kommissionen kan acceptere disse ændringsforslag, jf. de i punkt 3.2.1.12 anførte argumenter.

3.2.1.14 Ændringsforslag 26 ("tilføjelse af en henvisning til kunstig optisk stråling og udeladelse af henvisningen til muligheden for at anvise en arbejdstager, der er udsat for eksponering, andet arbejde") (Artikel 8, stk. 3)

For så vidt angår præciseringen vedrørende eksponering for kunstig optisk stråling, kan Kommissionen acceptere dette ændringsforslag, jf. de i punkt 3.2.1.12 anførte argumenter. For så vidt angår udeladelse af henvisningen til muligheden for at anvise en arbejdstager, der har været udsat for helbredsproblemer som følge af eksponering for optisk stråling, andet arbejde, er Kommissionen af den opfattelse, at man hurtigere når frem til at kompromis, hvis den accepterer dette ændringsforslag.

3.2.2. Principielt godkendte ændringsforslag

Ingen

3.2.3. Forkastede ændringsforslag

3.2.3.1 Ændringsforslag 5 ("overførelse af kompetence til medlemsstaterne, for så vidt angår forpligtelserne til at foretage en risikovurdering i tilfælde af, at arbejdstagere eksponeres for naturlige optiske strålingskilder") (Artikel 4, stk. 2)

Kommissionen kan ikke acceptere dette ændringsforslag i den nuværende form. I modstrid med de ændringsforslag, der er blevet behandlet i punkt 3.2.1.12 - 3.2.1.14, falder naturlige optiske strålingskilder fortsat inden for anvendelsesområdet for den fælles holdning, men medlemsstaterne tildeles kompetence, hvorved den retlige ramme, der fastsættes i rammedirektiv 89/391, drages i tvivl.

3.3. Ændret forslag

I henhold til EF-traktatens artikel 250, stk. 2, ændrer Kommissionen sit forslag i overensstemmelse med ovenstående, og for sammenhængens skyld ændrer den også forslagets titel til "Forslag til Europa-Parlamentets og Rådets direktiv om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser ( kunstig optisk stråling) (19. særdirektiv i henhold til artikel 16, stk. 1, i direktiv 89/391/EØF)". Den lader ligeledes andet punktum i betragtning 13 udgå og tilføjer præciseringen "kunstig" i artikel 1, stk. 1 og 2.

[1] Jf. Rådets erklæring til mødeprotokol af 25. juni 2001.